HP Spectre Folio: Lugt til din computer

HP er træt af at være “det der tech-brand”. Firmaet vil meget hellere være kendt for design. Derfor inviterede HP for nyligt iNPUT til London, for at vise os deres nye HP Spectre Folio – en bærbar computer, der ikke bare er pakket ind i læder. Nej, bogstavelig talt: Hvor Apple har unibody-design af aluminium, har HP snittet en bærbar computer med unibody-design af kernelæder. Og for at understrege alvoren, har HP allieret sig med danske Bang & Olufsen, der har været med til at udvikle lyden på den nye computer.

Det er en bærbar, det er en tablet, det er … begge dele

Som navnet antyder er Folio den næste generation i HPs Spectre-serie af bærbare, der fungerer som både bærbare computere og tablets. Forstået på den måde, at skærmen kan vendes 360 grader, så den dækker tastaturet. Folio leveres endda med pen (ja, den er komplet med holder i læder). Læderet er endda lavet, så Folio kan bruges i tre stillinger; som almindelig bærbar, som tablet og som medieenhed, hvor skærmen står oprejst men tastaturet er gemt væk. Da tastaturet aldrig skal adskilles fra computeren eller samles igen, gør det Folio utrolig nem at bruge i alle situationer.

Ifølge Stacy Wolff, der er Global Head of Design hos HP, har der netop været fokus på, at det skulle være nemt at sidde med computeren i skødet og arbejde.

– Fremtidens arbejder sidder ikke på et kontor, han arbejder frit geografisk. Han vil også bruge samme enhed til at arbejde på, lige gyldigt om han er på kontoret, derhjemme eller på farten. Det er den type, vi har forsøgt at lave Spectre Folio til, fortæller Stacy Wolff.

Af samme grund fås Folio også med plads til et SIM-kort, så den altid kan være på nettet, og et specialbygget batteri giver maskinen en imponernede batterilevetid på 18 timer, loves det.

HP Spectre Folio er ikke bare pakket ind i læder – læderet er en del af computeren.

Men … læder?

Nu er det ikke fordi læder aldrig er set i forbrugerelektronik tidligere. Tværtimod. Men ifølge Wolff er læderet ikke en dekoration. Det er et materiale, der er nøje udvalgt, fordi det gør produktet bedre. Læder er både fleksibelt og holdbart, det giver stimuli til både fingre og næse – “prøv engang at lugte til computeren”, lød Wolffs opfordring til de fremmødte journalister – og så bliver læder simpelthen pænere, jo længere tid det bliver brugt. En tankegang der også hersker hos B&O, der blandt andet bruger læder på flere af sine hovedtelefoner.

Og apropos Bang & Olufsen, så har den danske virksomhed været med til at udvikle den aflange højttaler, der sidder i “ryggen” af Folio. Højttaleren udnytter den nødvendige fold i læderet som akustisk rum til at gøre lyden fra computeren bedre. Her er ikke bare tale om et branding-samarbejde, men et konkret arbejde på at skabe en bedre lyd sammen. Et samarbejde, som skal udvides med HPs kommende design-fokuserede produkter.

HP Spectre Folio som traditionel bærbar computer.

Umiddelbare indtryk

Første indtryk af computeren var godt. HP er gået hele vejen med designet uden at skære hjørner; eksempelvis har Folio ingen fødder under bunden, bare lækkert læder, og den medfølgende strømforsyning (der bruger USB-C, red.) er klejn og passer, med sine runde former, flot sammen med resten af computeren. De to USB-C stik er placeret på hver sin side af maskinen og læderholderen til pennen er ikke fastmonteret med mindre du selv ønsker det.

Det er dog ikke læderet, der ville lokke undetegnede til, men den kombination af ynde, muskler og performance som HP hævder at have skabt. Vi glæder os til at få fingre i et eksemplar, som vi ka teste igennem. Men den virkelig test kommer naturligvis i butikkerne, hvor det bliver interessant at se om der kunder til en computer, der lugter …

Her er et par af de væsentlige specifikationer:

13 tommer trykfølsom skærm (1080p eller 4K-opløsning)

LTE eller wifi-udgaver

Intel i7-processor

HP Tilt Pen

Batterilevetid på op til 18 timer (kun 1080p-udgaven)

Oplades via USB-C

Lyd fra Bang & Olufsen

Priseksempel 1.599 euro / 12.000 kr. (Intel Core i7 med 256 GB SSD)

HP Spectre Folio: Lugt til din computer